b'\n_START_ARTICLE_\nRyhm\xc3\xa4kanne\n_START_PARAGRAPH_\nRyhm\xc3\xa4kanne on siviilioikeudellinen kanne, jota asianosainen ajaa omissa nimiss\xc3\xa4\xc3\xa4n asianosaispiiri\xc3\xa4 laajemman tai kokonaan sen ulkopuolisen ryhm\xc3\xa4n eduksi siten, ett\xc3\xa4 asiassa annettava tuomio tulee kaikkia ryhm\xc3\xa4n j\xc3\xa4seni\xc3\xa4 sitovaksi. Ryhm\xc3\xa4n j\xc3\xa4senet ovat t\xc3\xa4ll\xc3\xb6in muodollisesti asianosaispiirin ulkopuolella, mutta tuomion oikeusvaikutukset ulottuvat heihin. Ryhm\xc3\xa4kanteen k\xc3\xa4ytt\xc3\xb6edellytyksen\xc3\xa4 on, ett\xc3\xa4 ryhm\xc3\xa4n j\xc3\xa4senten oikeudelliset vaatimukset kohdistuvat samaa tahoa vastaan ja perustuvat samoihin tai samankaltaisiin seikkoihin._NEWLINE_Tyypillisi\xc3\xa4 ryhm\xc3\xa4kanteen aiheeksi soveltuvia tapahtumia ovat esimerkiksi vahingollisen tuotteen aiheuttama haitta sek\xc3\xa4 useiden maanomistajien rantoja t\xc3\xa4rvelev\xc3\xa4 \xc3\xb6ljyp\xc3\xa4\xc3\xa4st\xc3\xb6. Maissa, joiden lains\xc3\xa4\xc3\xa4d\xc3\xa4nt\xc3\xb6 ei tunne ryhm\xc3\xa4kannetta, joutuu jokainen vaatimuksia esitt\xc3\xa4v\xc3\xa4 taho nostamaan erillisen kanteen, vaikka vaatimukset kohdistuisivat samaan vastaajaan ja nojautuisivat t\xc3\xa4ysin samanlaisiin perusteisiin._NEWLINE_Ryhm\xc3\xa4kanne voidaan toteuttaa lains\xc3\xa4\xc3\xa4d\xc3\xa4nn\xc3\xb6ss\xc3\xa4 joko siten, ett\xc3\xa4 ryhm\xc3\xa4\xc3\xa4n kuuluminen edellytt\xc3\xa4\xc3\xa4 nimenomaista ryhm\xc3\xa4\xc3\xa4n ilmoittautumista (opt-in), tai niin, ett\xc3\xa4 kaikki j\xc3\xa4senkriteerit t\xc3\xa4ytt\xc3\xa4v\xc3\xa4t henkil\xc3\xb6t kuuluvat ryhm\xc3\xa4\xc3\xa4n ilman eri ilmoittautumista ja ryhm\xc3\xa4st\xc3\xa4 irrottautuminen edellytt\xc3\xa4\xc3\xa4 erityist\xc3\xa4 toimenpidett\xc3\xa4 (opt-out). Sen mukaan, kuka kannetta ajaa ryhm\xc3\xa4n puolesta, kanteet jaetaan yksityisiin ryhm\xc3\xa4kanteisiin (kanneoikeus on ryhm\xc3\xa4\xc3\xa4n kuuluvalla yksityisell\xc3\xa4 oikeussubjektilla), j\xc3\xa4rjest\xc3\xb6ryhm\xc3\xa4kanteisiin (kanneoikeus on ryhm\xc3\xa4n etuja valvovalla j\xc3\xa4rjest\xc3\xb6ll\xc3\xa4) ja julkisiin ryhm\xc3\xa4kanteisiin (kanneoikeus on viranomaisella)._NEWLINE_Ryhm\xc3\xa4kanne on muotoutunut anglosaksista common law -oikeusj\xc3\xa4rjestelm\xc3\xa4\xc3\xa4 soveltavissa maissa. Laajimmin ryhm\xc3\xa4kanne on k\xc3\xa4yt\xc3\xb6ss\xc3\xa4 Yhdysvalloissa, miss\xc3\xa4 useimpia siviilioikeudellisia asioita voidaan ajaa ryhm\xc3\xa4kanteina. Euroopassa ryhm\xc3\xa4kanne on yleens\xc3\xa4 rajattu kuluttajansuojaan tai ymp\xc3\xa4rist\xc3\xb6nsuojeluun liittyviin oikeudenk\xc3\xa4ynteihin. Useimmissa Euroopan maissa ei kuitenkaan ole ryhm\xc3\xa4kanteen mahdollistavaa lains\xc3\xa4\xc3\xa4d\xc3\xa4nt\xc3\xb6\xc3\xa4.\n_START_SECTION_\nRyhm\xc3\xa4kanteen laajentaminen\n_START_PARAGRAPH_\nAmmattiyhdistysliike ajaa ryhm\xc3\xa4kanneoikeutta ty\xc3\xb6el\xc3\xa4m\xc3\xa4\xc3\xa4nkin. Professori Vesa Kanniaisen mukaan ryhm\xc3\xa4kanteen tulee ulottua ulkopuolisten vahingonkorvauksiin laittomien lakkojen j\xc3\xa4rjest\xc3\xa4jilt\xc3\xa4, koska n\xc3\xa4iss\xc3\xa4 usein vahingonk\xc3\xa4rsij\xc3\xb6it\xc3\xa4 on jopa tuhansia tavallisia kansalaisia ja erillisten oikeudenk\xc3\xa4yntien kulut olisivat kohtuuttoman suuret henkil\xc3\xb6\xc3\xa4 kohden.'